Zancleum

Dat Zancleum is de ünnerste chronostratigraafsche Stoop vun’t Pliozän in’t Neogen. Se ümfaat ruchweg de Tietduer vun 5,332 (± 0,005) Millionen bit 3,6 (± 0,005) Millionen Johren vör hüüt. Vör disse Stoop liggt dat Messinium. Aflöst warrt se vun’t Piacenzium, wat de middlere Stoop vun’t Pliozän is.

 Naam 
De Stoop hett ehr Beteken na den vörröömschen Naam vun de Stadt Messina op dat italiensche Eiland Sizilien kregen, de dormols Zancla nöömt weer. De Stoop as ok de Naam weern in’t Johr 1868 vun Giuseppe Seguenza vörslahn. „Global Stratotype Section and Point“ (GSSP – dat is ruchweg dat sülve as en Tyypprofil) liggt in de Nöög vun de antiken Stadt Herakleia Minoa op Sizilien.

 Definitschoon 
De Stoop fangt an bi’t Top vun de Magneetschen Polaritäts-Chronozoon C3r, dat is ruchweg 100.000 Johren vör de Thvera normol-polaren Subchronozoon C3n.4n. Butendem liggt dicht bi de Horizont vun’t Utstarven vun de kalkigen Nanoplankton-Oort Triquetrorhabdulus rugosus – dat is de Basis vun de CN10b-Zoon – un bi’t eerste Vörkamen vun de kalkigen Nanoplankton-Oort Ceratolithus acutus. De bövere Grenz is mit de Basis vun de magneetsche Poloritäts-Chronozoon C2An (Gauss-Chronozoon) fastleggt worrn as ok mit dat Utstarven vun de planktoonschen Foraminiferen-Orden Globorotalia margaritae un Pulleniatina primalis.

Literatur
Felix Gradstein, Jim Ogg, Jim & Alan Smith: A Geologic timescale. Cambridge University Press 2004 ISBN 9780521786737
Giuseppe Seguenza: La Formation Zancléenne, ou recherches sur une nouvelle formation tertiaire. Bulletin de la Societé Géologique de France, séries 2, 25: 465-485, Paris 1868 ISSN 0037-9409.
 John A. Van Couvering, Davide Castradori, Maria Bianca Cita, Frederik J. Hilgen und Domenico Rio: The base of the Zanclean Stage and of the Pliocene Series.. Episodes, 23(3): 179-187, Beijing 2000 ISSN 0705-3797 PDF.

Weblenken
 Deutsche Stratigraphische Kommission (Rgv.) (2002): Stratigraphische Tabelle von Deutschland 2002. ISBN 3-00-010197-7 - PDF (Groot)
GeoWhen Database
Norges Network of offshore records of geology and stratigraphy
Overview of Global Boundary Stratotype Sections and Points (GSSP’s) vun Jim Ogg

Kategorie:Eerdtietöller